## El Consell amplia el contracte extraordinari de gestió de residus de les inundacions fins als 204 milions d’euros

*** L’ampliació afecta els punts de transferència de Quart de Poblet/Manises i Picassent, que han superat les 500.000 tones gestionades
* El Ple també autoritza la contractació del servici per a l’execució de les mesures judicials de medi obert de persones adolescents i jóvens per al període 2025-2028, amb un valor estimat de 14,2 milions d’euros
* Susana Camarero insta la delegada del Govern a dir a quantes dones ha afectat la fallada de les polseres per a maltractadors i per què no s’ha comunicat ni a la Conselleria ni a les entitats que les protegixen**

El Consell ha aprovat l’ampliació del contracte d’emergència per a la gestió dels residus acumulats després de les inundacions d’octubre de 2024, que eleva el seu import global fins als 204 milions d’euros.

Sobre esta qüestió, la vicepresidenta primera i portaveu del Consell, Susana Camarero, ha informat que la decisió afecta els lots 1 i 3 del contracte d’emergència, relatius als punts de transferència de Quart de Poblet/Manises i Picassent, respectivament, que han rebut un volum de residus molt superior al previst inicialment.

L’ampliació pressupostària aprovada ascendix a 24,9 milions d’euros i permetrà tractar 151.710 tones addicionals de residus acumulats en els punts de transferència mencionats.

Per a Camarero, “esta ampliació era imprescindible per a donar eixida al volum real de residus acumulats, que ha superat amb escreix les previsions inicials a causa de la magnitud de la dana”, i ha afegit que “gràcies a este esforç pressupostari garantim el tractament segur i complet de tots els residus i evitem riscos mediambientals i de salut pública”.

Camarero ha recordat que el redimensionament del contracte respon al fet que els residus acumulats van superar les 250.000 tones inicialment previstes per a cada lot, a conseqüència de la derivació de materials des del punt de transferència de Catarroja, que no disposava de capacitat suficient, i des dels punts d’apilament locals.

La consellera ha insistit que “l’esforç financer realitzat és proporcional a la magnitud de l’emergència” i ha agraït “la col·laboració dels ajuntaments i de les empreses gestores en un context d’alta exigència operativa”.

**Altres assumptes**

Entre altres assumptes, el Consell ha ratificat la contractació d’emergència de les obres de reconstrucció d’infraestructures danyades per la riuada a Catarroja, Paiporta i Alfafar, amb un pressupost estimat d’1.404.000 euros.

La intervenció, que assumix la Generalitat a petició dels ajuntaments per la impossibilitat d’executar les obres, se centra en el camí de Santa Anna, en el tram comprés entre l’enllaç amb la CV-33 a Catarroja i el carrer José Capuz a Paiporta, així com en la carretera CV-4126 al seu pas per Alfafar.

A més, el Ple ha autoritzat la contractació del servici per a l’execució de les mesures judicials de medi obert de persones adolescents i jóvens per al període 2025-2028, amb un valor estimat de 14,2 milions d’euros.

En este sentit, Susana Camarero ha explicat que el contracte permetrà cobrir el total del territori de la Comunitat Valenciana —excepte els municipis amb servici propi— i inclou programes com ara llibertat vigilada, permanència de cap de setmana en domicili, tractament ambulatori, assistència a centre de dia i la realització de prestacions en benefici de la comunitat, tots orientats a l’educació i reinserció social dels menors en conflicte amb la llei.

En matèria de Sanitat, el Consell ha autoritzat un acord marc per al subministrament de medicaments biològics amb biosimilars destinats als centres de la sanitat pública valenciana, amb un valor estimat de 485,3 milions d’euros i una vigència inicial d’un any, prorrogable fins a tres anys addicionals. L’objectiu és fixar condicions homogènies per al seu subministrament, fomentar la competència i reduir l’elevat cost d’estos tractaments innovadors per a patologies cròniques i greus.

Així mateix, quant a la fallada en els sistemes de comunicació de les polseres per a maltractadors revelada per la Fiscalia General de l’Estat, la vicepresidenta primera i consellera de Servicis Socials, Igualtat i Vivenda ha instat la delegada del Govern en la Comunitat Valenciana a dir a quantes dones ha afectat i per què no s’ha comunicat ni a la Conselleria ni a les entitats que les protegixen, per a haver pogut atendre, o reforçar i coordinar, i evitar qualsevol problema derivat de la fallada.

Fecha: 22/09/2025